جمهور باشقانی رجب طیب اردوغان ت.ر.ت-نین خصوصی بوراخیلیشیندا ژورنالیست اوغوز هاک‌سئورین سوال‌لارینی جاوابلاندیردی.
جمهور باشقانی رجب طیب اردوغان جانلی یاییمدا پرزیدنت وظیفه‌سیندکی اوچونجو ایلینی دیرلندیردی.
ت.ر.ت-نین خصوصی بوراخیلیشیندا ژورنالیست اوغوز هاک‌سئورین سوال‌لارینی جاوابلان‌دیران اردوغان میانمار‌داکی حادثه‌لرله علاقه‌دار: " بیز بونو شدتله قیناییریق. مسئله نی بیرلشمیش میللتلر تشکیلاتی باشدا اولماقلا، اولوسلار آراسی قوروم‌لاردا دیله گتیرجییک" دئدی.
جمهور باشقانی اردوغان تورکیه‌نین دونیانین هر طرفیندکی احتیاجی اولان اؤلکه‌لره یاردیم و دستک وئردیگینه دقت چکدی، دونیانین آز اینکیشاف ائتمیش اؤلکه‌لرینه یاردیم مسئله‌سینده آمریکا-نین بیرینجی، تورکیه‌نین ایسه ایکینجی اولدوغونو قئید ائتدی.
اردوغان قطر و بعضی عرب اؤلکه‌لری آراسینداکی بحرانین قوربان بایرامیندا بیتیریلمه‌لی اولدوغونو دا وورغولادی.
جمهور باشقانی ایسرائیل-ین مسجیدی الاقصی-نی محاصره‌یه آلماسی مسئله‌سی ایله باغلی وضعیتین تامامیله ساکیتلشمدیگینی سؤیله‌دی.
فیلیسطین لیدئری محمود عباس، ایسرائیل پرزیدنتی رووین ریولین و اردن کرا‌لی ایکینجی عبدالله ایله گؤروش‌لر کئچیردیگینی خاطیرلا‌دان اردوغان:" هئچ کیمین "بورا منیم‌دیر، بورایا مسلمان‌لار گیره بیلمز" دوشونجه‌سی اولا بیلمز" دئدی.
بوراخیلیشدا افریقا اؤلکه‌لرینه ائتدیگی سفرلرله ده اهمیت‌لی آددیم‌لارین آتیلدیغینی قئید ائدن جمهورباشقانی:" وظیفه‌مه باشلادیغیمدا افریقادا 12 سفیرلیگیمیز واردی، ایندی ایسه بون‌لارین سایی 39 دور. افریقا ایله تورکیه‌نین هم رای‌لیگی داوام ائتدیگی تقدیرده او مستملکه اولاراق ایستیفاده اولان افریقا اؤزونه گله‌جک” دئدی.
